정조 8년
甲辰四月三十日卯時。上御宣政殿。大臣備局堂上引見入侍時。領議政鄭存謙。左議政李福源。右議政金熤。行司直金華鎭鄭尙淳。行副司直金魯鎭。開城留守鄭昌聖。兵曹判書徐有隣。行副司直鄭好仁徐有寧。戶曹判書鄭一祥。禮曹判書嚴璹。吏曹判書李在簡。行副司直尹塾。刑曹判書趙時俊。咸春君李昌運。行副司直李敬懋。訓鍊都正徐有大。同敦寧金文淳。行副司直朴祐源。應敎李魯春。修撰曺允大。持平韓用龜。正言李尙度。左副承旨李重馥。記事官沈晉賢。事變假注書任希鐸。記事官金鳳顯李崑秀。以次進伏訖。存謙曰。日氣蒸熱。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。元子宮氣候。何如。上曰。一樣好在矣。福源熤曰。今二十六日乃進見期日。殿座相値。不得爲之矣。行步之節。近則若何。上曰。行步漸勝矣。又下敎曰。他承旨入侍。出榻敎賤臣承命出傳。與左承旨金頤柱偕入。上曰。同副則進詣春塘臺試所。可也。重馥先退。上曰。禮房承旨傳香後入侍。希鐸承命出傳。與都承旨宋載經偕入。上曰。左承旨先退。頤柱退出。存謙曰。頃因獻納金履鏞上疏。北道進上鹿茸矯弊之道。關問於咸鏡監司李命植處矣。卽見其所報。則備論鹿茸價本之重。兩數之重及許多弊源之所由起。仍以爲。嶺南貢蔘事。不可取以爲例。戊戌道臣營作貢變通事。六七年之間。物情不同。將與關東蔘商。同一塗轍矣。各邑一年獵茸。不知爲幾百對。而三營元封進。不過爲三十五對。苟能揀其上品。價何必增。重何必減。而爲官長者。使獵者雖不得一對。輒苛徵之。苟其多獵以來。不給價沒數勒取。故行獵之徒。雖得數十對。皆深藏密置。惟恐官長之得知。徐圖買賣於富商。而價不過數十兩止耳。富商之數十兩能買者。官長則倍價而不能得。若使官長。償以時價。則獵者何必捨官取商乎。六七月當節。使納茸諸邑。不拘等數。盡數封進本營。可捧者捧之。不可捧者退之。隨得以納。百兩之價。不必盡入道內。會減五升布五十疋外。涉於厲民者。一倂嚴禁爲辭矣。鹿茸救弊之道。實無指的恰好之論。而嶺南貢蔘事。三倍其價。不全出於官家。則不可引而爲例。營作貢事。不久生弊。與關東同一塗轍之論。不無所據。到今釐正之道。到處窒礙。末由更張。就其中。若使官長償以時價。則獵鹿者何必捨官取商之論。最得其矯弊之要。只令封進各邑。準給公家區劃錢一百兩於獵鹿民人。則重價之下。何求不得。擇其獵得中上品。守令監封上送於巡營及兩兵營。勿諉審藥。親自封進。而本價如不準給於獵夫。徵斂如或少及於民間。當該守令。隨其現發。劃卽嚴査。狀聞重勘。方伯如或掩置不聞。一體論罪。而蓋春秋兩等。輒値背節。每於當年六七月。當節收捧。八月內。竝爲封進內局。而價本則當年三月間。盡數劃給。則似可爲一分救弊之道。以此作爲定式。而擧行條件。自本司措辭行會京外。以爲永久遵行之地。何如。上曰。左右相之意。如何。福源曰。臣意則戊戌道臣營作貢之說。最似簡便。而時道臣。旣以爲。民情不願。姑依首相所奏。另飭擧行。則雖無大段變通。而事體稍正。擧措不煩矣。熤曰。前期而準給其價。當節而貿取所獵。則似或爲一分救弊之道矣。上曰。依爲之。出擧條存謙曰。參贊官李時秀所啓。數年以來。荐値歉荒。停退之恩。蠲減之命。無歲不下。其數不啻累萬。目今雨暘均適。庶幾豐登。屢年停退之穀。皆將次第收捧矣。饑饉疾疫之餘。難保無全歿之民。如此之類。其所憖恤。宜無異於災歲。申飭諸道。預先區別。俾無混徵之弊爲辭。而批旨有令廟堂稟處之命矣。饑癘之餘。若有全歿之民。則還上蕩滌。多有已例。預爲知委於諸道道臣。申飭各邑。如或有全歿之戶。所受還穀。竝皆蕩減。俾無虛實相蒙之弊事。一體嚴飭。何如。上曰。依爲之。出擧條存謙曰。卽見京畿監司報備局辭緣。則以爲。巡牙兵之年年需用。不過還穀八千六百七十餘石耗條。而壬寅癸卯兩歲停退未捧各穀。合爲四千二百八十五石。耗條減縮。爲四百二十餘石。將士支放各樣應下。全無着手處。雇馬廳立番人馬及各驛留京吏卒等每年頒料。亦以還穀一萬九千四百石之耗條上下。而兩年停退各穀。合爲九千四百石。耗條所減。爲九百四十石。入番馬卒。無可接濟之策。營還穀四萬三千九十九石取耗。諸般營需。以此支用矣。兩年停退各穀。合爲一萬九千七百餘石。耗穀所減。爲一千九百七十餘石。緊急公下。實無變通拮据之道。毋論牟還與秋糴。當年加分耗條三千三百石。特許劃給。以爲充補支用爲辭矣。本營諸般公用。全靠於營還耗條。而兩年停退減縮之數。統計則至於三千三百餘石之多。目下之緊急公下。需用沒策。朝家旣聞之後。不可不軫念區劃。當年牟還秋糴加分耗條中三千三百石。依所報劃給。以爲支斷之地。所劃穀物衙門名色。追後成冊。枚報本司之意。一體。分付。何如。上曰。依爲之。出擧條存謙曰。頃因完伯所報。昨冬營還停退後。耗條不足者四千三百九十石零。就加分耗條中區劃矣。方當儲穀之時。四千三百九十石穀。數亦不些。以本道水營所在休番錢。計給所劃穀物。則以備局句管穀。會錄畿營所劃加分耗條三千三百石。亦爲分付惠廳。以某樣錢劃貿。還錄該廳之意。分付。何如。上曰。依爲之。出擧條上曰。嶺伯辭疏來矣。其病何如。而卿等之意。以爲如何。存謙曰。嶺伯之欲解藩任。久矣。而其病則未之詳聞矣。近來藩臣。如過一年。視作瓜限。必欲遞解。瓜前遞易。誠爲可悶矣。上曰。左右相之意。何如。福源曰。久任然後方可責成。外任視內職尤別。嶺藩視他藩尤重。瓜限前。恐不宜曲副所辭矣。熤曰。臣以官職數遞之弊。屢有仰達。而方岳之任。尤有別焉。屢百里封疆。幾十萬民命。全付其人。二年準瓜。亦不足爲久任。則纔過一年。便皆遞易。將何以責其成效乎。嶺藩比他藩尤重。瓜限前勿許所辭。似宜矣。上曰。予意亦然。原疏令政院還下送。各別申飭。瓜限前更毋敢陳懇。可也。出擧條昌聖曰。大興山城。處在深山絶頂。皆是石角之地。當初無農作之事。長湍倉金川倉之設置於山城者。不但爲重軍餉之意。亦欲資嶺底之民。而近年以來。兩道道臣。連以民情。狀聞捧留於本邑。山城之民。無計生活。漸多流徙。勢難禁止。關防重地。誠爲悶切。不可不軫其支保之道。臣謂自今以後。兩邑山倉還穀。若非大饑之歲。則道臣毋得狀請捧留之意。申飭兩道道臣。山倉久不修補。亦方東圮西傾。似難儲蓄。亦令兩邑。趁卽修補於冬糴之前。似好。故敢達矣。上曰。大臣之意。何如。存謙曰。山城餉穀。道臣之請留本邑。乃是歉歲不得已之事。如値豐登。豈循此例。守臣所奏。固其職也。依所請。此後則以輸納山倉之意。申飭。似好矣。福源曰。山城餉穀之捧留各邑。雖出於歉歲不得已之政。而保障緩急之需。終涉疎虞。守臣所奏。可謂擧職矣。上曰。依爲之。出擧條昌聖曰。近因民訴。詳考軍案。則近八千軍額。太半逃故。積年不補。白徵疊徵之弊。偏及於殘民。故今方査正充闕。而本府有他道所無之弊。所謂惠民補民鄕米生之類。備納若干錢兩。永爲許頉於雜役。殆近千名之多。如斗之府。除此雜頉。則無以覓得閑丁。故相臣趙載浩爲留守時。揭板嚴禁。而其後謬例之因循。猶復如前。略有錢財者。皆得免役。貧殘無依者。偏被其害。勢所必至。不可不永革宿弊。而但自本府定式。則或行或不行。終無以永禁。臣謂自今以後捧價除役等事。嚴立科條。各別禁斷之意。出擧條。申飭。何如。上曰。聞甚駭然。依爲之。出擧條昌聖曰。本府民人輩有至願。故敢此陳達矣。蓋本府之無城堞。大是欠典。故民情皆以爲。朝家若貸一萬緡錢。則渠輩當出力築城云矣。上曰。前留守之言。亦如此矣。民情之如此。果是何故耶。昌聖曰。渠輩之言曰。目今國家昇平。南憂北顧。皆無可論。而第脫有不幸。則本府乃子女玉帛之鄕。初無藩弊關阻之可恃。故府內富民。雖使自力築城。皆將樂赴。而旣無朝家命令之可據。故必欲登徹其至願云矣。上曰。大臣之意。如何。存謙曰。本府無城堞。大是欠事。今若築城則豈不善哉。第念作事之際。不可不謀始。必須料量事功。經紀物力。然後可以決定矣。福源曰。庶民攻之。不日成之。古雖有語。今此築城。則以萬金不腆之貲。決難了事。民人輩云云之說。似欲以此爲作始之階。而初非量其所入而爲之說也。上曰。周廻。幾何。昌聖曰。以舊城址言之。則甚闊大。不可經始矣。以內城址言之。則十里有餘。且有一隅舊築之城矣。熤曰。無城雖是欠事。十餘里城堞。亦非猝乍間可築。則恐不可以萬金完役也。昌聖曰。非不知萬金之難以完役。而民情旣如此。皆願出力助役。故一番經稟。先知廟堂諸議。然後欲招聞父老。商量事力爲計矣。存謙曰。此則待松留更探事情。詳知工力之難易。然後可以稟定矣。上曰。依此爲之。有隣曰。卽見洪忠監司申大升狀啓。則恩津縣稅船致敗監色沙格等。移送各其居生原籍官事。令該廳稟處矣。事當依法典囚禁刑訊。而特軫災邑之滯囚。有移送原籍官勘處之命。監色沙格等。已自恩津縣。具格取招。而別無故敗情節。且有京畿已例。竝令移送所居官。自各其邑捉囚嚴訊。一依法典施行。未拯穀物。別音分徵等節。亦令依例擧行。而此旣出於一時特恩。則後勿爲例。以嚴漕轉之意。一體出擧條。申飭。何如。上曰。依爲之。出擧條有隣曰。目今賑廳事勢。實有萬萬悶迫者。本廳旣無歲入之資。又乏生財之道。而饑歲賑救之責。諸般恤典之需及各樣別例。就此取用。況因昨今年荐歉。連當十餘巡發賣如干錢穀。漸益耗縮。雖以災減給代言之。筵稟防塞之後。少得止息。而間多有不得不擧行者。且四萬餘兩貿銅。常平廳儲無幾。來頭需用。誠爲茫然。在前如此之時。京外錢木間筵稟請得。俾資支用。而亦自廟堂軫念賑資。各營軍保。移作米條。劃付賑廳。而如其代給之數。關西木與兩南海西監營錢儲。限以數三萬兩劃給者。非止一再。米條則差觀穡事。可以措處。錢條則趁今變通。然後可無窒礙之端。關西留儲中。錢則二萬兩。木則二百同間。先爲往復推移取用。恐合事宜。下詢大臣處之。何如。上曰。大臣之意。何如。存謙曰。賑廳之目下事勢。不可無軫念區劃之擧。關西留庫錢二萬兩。依所請許劃。而錢儲不敷。則以木參劃。以準其數。亦似方便。此則該廳該營。從便相議。以爲推移取用之地。似宜矣。福源曰。賑廳事勢。誠可悶。關西錢木間。從便許劃。似好矣。熤曰。臣與領左相。無異見矣。上曰。依爲之。出擧條命書榻敎曰。左承旨馳詣宗廟景慕宮。奉審摘奸以來。上曰。備郞出送門外。摘奸病幕乎。存謙曰。連爲出送矣。上曰。文郞廳亦出送耶。存謙曰。郞廳李延伋。明當出去矣。上曰。文郞廳。不以爲難乎。存謙曰。飭敎之下。何敢自愛乎。今方束裝以待云。而但聞出幕之人。仰恃朝家軫恤之德意。居在越江之人。或有聞風而來。足可自食之人。亦皆仰哺於官。故顧恤之道。難於適中云矣。上曰。事之適中。本自不易。凡於爲民之事。若是五六分有益於民。三四分爲弊於公者。則亦將爲之而已矣。賑郞之不待朝令。冒染親審。果可嘉尙矣。予於日前。果遣史官摘奸。而事係民憂。故不拘拘忌而遣之矣。存謙曰。史官乃近密之臣。豈可出送乎。福源曰。文武備郞之摘奸。至矣盡矣。至於史官摘奸。事極重大矣。熤曰。本事旣非大事。史官本自體重。聖心雖在於察眉。施措不宜其過中。臣則以爲不當然矣。上曰。史官雖曰體重。古亦有棘圍摘奸之例。今此病幕。何異於棘圍乎。傍照此例。則未必爲過中矣。有隣曰。臣於別軍職事。有所仰達者矣。取考續大典。則參上加設。訓鍊主簿以上。隨品例付。參外加設。部將例付。依元部將例。仕滿陞六。而出六後次次陞付之階。旣無限節。又無朔數。故眩於擧行。臣意則參上以上。每於都政時。加一階陞付。則雖以例付主簿言之。至三等都政。當爲僉正。倂依此施行。而若係履歷之人。勿拘朔數。每於加階之職。亦存遷轉之規。而至於訓正訓副。乃是堂下武臣極淸顯之職也。中庶之一例借銜。未免猥屑。士夫之一例陞付。反致顚倒。雖曰影職。官方則重。中庶則以僉正爲限。訓正訓副當通之人。依實職經僉例。例授僉正後。從公論通擬。而若有曾經之人。則加設單付。亦合事宜。而事關官制。下詢大臣處之。何如。上曰。大臣之意。何如。存謙曰。訓正訓副。卽武臣峻選之職。而一例陞付。無所區別。有違官方。此兩窠則履歷當次之人。宜用通望之規矣。福源曰。通淸窠之不可例付。臣於向日筵中。已有所達。而主簿僉正之陞付與備三望受點。事體不同。雖是名武。亦宜有定限之朔數矣。熤曰。通淸之職。不可用例付之規。例付之窠。亦宜有朔數之限矣。上曰。諸將臣之意。何如。昌運曰。陞付之階。旣無限節。通淸之窠。雖難例付。他窠朔數。定限變通。似好矣。敬懋曰。別軍職。循次例付訓院影職之規。似爲區處秩卑軍職之意。而素有地望之人。則不必拘此格例。各隨其資歷。無礙循陞。各其當窠。俾勿分以貳之然後方可爲選職本色矣。有大曰。單付訓主。次次陞階。至於訓正。終歸影職。續典所載。雖未詳知。其在官方。似有苟且之端矣。上曰。大體諸議。雖無異同。陞遷之際。不可無界限。退與諸將臣。爛議草記。可也。出擧條在簡曰。自來朔。當爲儲窠矣。都政前。郡守以上窠。京職中如無可擬之人。則雖値口傳差出之時。以準朔守令純望備擬。次次陞遷。已成近例。今亦依此爲之。何如。上曰。依爲之。出擧條存謙曰。今番雨澤。湖南不及畿內云矣。上曰。近日則不必望雨乎。存謙曰。聞京畿則不待更雨。可以移秧云矣。存謙曰。臣之力疾行公。亦已久矣。日前籌坐。又爲失攝。言語精神。大不如前。顚錯昏謬。有駭瞻聆。螻蟻殘命。縱不足惜。位是具瞻。朝體苟艱。乞被曲諒之恩。以遂釋負之願。上曰。二三朔調理。則自可復常。今則僚相具備。足可安心養疴。何必辭免乎。存謙曰。臣病在心界。心不安則病不祛。如未蒙遞免之恩。則決難調病矣。曾於先朝。今領府事爲首相。陳懇於前席。特命卽地許副。領府事所被之恩。竊有望於今日矣。上曰。其時則大臣不患無人。卿則纔拜元輔。予所仰成。豈可以一時疾𧏮。遽爾許副乎。存謙曰。臣叨是職。若有一半分有益於朝廷之事。則豈敢如是煩達乎。病又如此。若不釋負則決不可以安心調理。今蒙恩遞後。如或賴君之靈。復起爲人。則雖赴湯蹈火。何以辭乎。上曰。後日次對則不須入來。安心調理。是所望也。豈可以病。輕解相職。存謙曰。情病二者。爲大臣去就之端。有此病而供此職。實無其路矣。上曰。左右相何不勸止乎。熤曰。俄聞領相言。則一念在釋負云。而今日擧措。實爲過當矣。福源曰。方今民憂未已。決非首相引疾之日。且以病言之。則臣之癃疾。過於首相。首相此擧。萬萬過矣。上曰。吏參事。卿等以爲如何。存謙曰。當初疏擧。不善爲之。今者之疏。烏可已乎。熤曰。臣則以爲不善爲也。上曰。然矣。人臣之道。有懷必陳。無言不道。固是美事。而莫捫朕舌。言不可逝。則政席通塞之際。雖或有言議之岐貳者。豈可輕先陳疏。旣已陳疏之後。今此再疏。又復顚倒。自歸兩截之人乎。熤曰。疎率之人。自以爲善商量。而反不如不商量之爲愈矣。上曰。向者問啓批答。便是禁令。則承旨亦豈可捧入乎。且其疏中。工判何以攙入乎。熤曰。始則欲通尹得孚。末乃以不知本事爲說。故自然拖及矣。上曰。尹得孚本事。卿等則以爲。如何。存謙曰。此則左相之言。可謂精且切矣。上曰。左相之言云何。福源曰。臣則果以爲。尹得孚金夏材。雖有不善爲之事。而亦未必其營護蔡濟恭而然也。熤曰。但論其跡則大是誤着。而若謂之營護蔡濟恭則不必然矣。上曰。尹得孚。可謂不生不滅之人也。豈可置人於䵝昧之地。有罪則罪之。無罪則用之。卿等明言之。可也。熤曰。尹得孚旣論李命植之賣友。其跡則似護蔡濟恭。而其心則亦未必然。區別其心跡。然後可以論勘矣。上曰。如此則尹得孚將無更白之日乎。大臣以人事君者也。是非之間。別白說去。可罪則罪。可用則用。及今究竟。可矣。存謙曰。右相之言。旣以心跡之難辨爲說。且銓曹通塞。非臣等所可分付者也。熤曰。得孚與蔡濟恭。可謂風馬牛不相及。有何顧惜之心。爲此營護之論乎。第其爲人。迂僻鄕諳。不及商量而有此失言也。上曰。一言而蔽之曰。重臣賣友之說。乖激極矣。然方今世家大族。太半廢棄。朝廷之上。人數不多。決不當以此事。又廢一人。若以一時失言。卽施譴罰。終又收用則可矣。若至積年坎軻。則豈不過當乎。一人通塞。亦非細故。而卿等皆囁嚅不明言。予甚爲卿等慨然也。存謙曰。誠如聖敎。旣無罪名。而尙今不入於三司之望。過矣。但在銓曹之權衡。臣何以與論乎。上曰。前日則本無顯著之事。固不必形言也。今則金夏材疏出。而此事推上朝廷。自朝廷處之。然後銓曹亦當擧行。故予意則欲明其有罪無罪。不使置人於䵝昧之科矣。卿等之言。皆如是不別白。領相則始引左相之言。更引右相之言。末乃以聖敎爲說。迄無自斷之論。規模謹拙。非不好也。此事之又復如是。極可泄泄。至於右相。則予非責之以事務者也。每恃其言論矣。今日之言。大非所望。何不明言其當罪與不當罪乎。大抵蔡濟恭事。初不分明。尹得孚所啓中謂之不知云者。何足怪乎。當此擧世糊塗之時。能辦此立異之論。則不害爲美事。若謂之本自歇後。無心說去。則亦不足深責矣。若謂之媢嫉重臣。出於傾軋之習。則誠可罪矣。得孚事。必不出三者科臼。卿等須詳說之。存謙曰。執跡而論。則其時章疏迭出之後。得孚之啓。不當如此。銓曹之不擧論。無足怪矣。第念聖世無棄物。亦豈無甄用之日乎。但自廟堂。分付疏通。則似不可矣。福源曰。臣意則不可一向枳塞。惟在銓曹之用捨矣。熤曰。如非死罪。則豈可終身廢棄乎。銓曹若能檢擬。使渠得有自鳴之路。未爲不可矣。上曰。諸大臣之意。無異同乎。福源曰。領相之意不然矣。上曰。大臣亦豈無參差之見乎。左右相之意旣如此。則出擧條。可也。仍下敎曰。尹得孚之尙今見枳。過矣。左右相之意。何如。福源曰。尹得孚所坐。似不必永枳。而此非臣等所可指揮。惟在於銓曹事矣。熤曰。尹得孚之於蔡濟恭。眞是風馬牛之不相及。濟恭逆節。豈有營護之理。而第其未及詳知一句語。實有心跡之難明者。所謂未及詳知。雖或由於僻野鄕闇之致。而公議之以此爲罪。擯斥不齒。烏可已乎。然而亦不必爲終身之棄者。誠如聖敎。此則責在銓官。吏判今方入侍。承聞聖敎。亦似有對揚之道矣。上曰。左右相之意如此。銓堂備員後。卽爲擧行。好矣。在簡曰。堂下通塞。卽郞官之所主張。而況此事。已經堂郞之互相爭難。至於上徹。則不可以臣一人之見。遽然擧行。姑待郞官之出仕。更觀公議而處之爲計耳。福源曰。三司言議。不能皆同。是非扶抑之際。或有不厭於公議者。則銓官停望以罰之。多或四五政。少或二三政。以示警責之意。古例則然。而近來則一停。便同永棄。與有釁累而見枳塞者。無甚分別。此非激揚之風。視古有加。直是牽掣因循而已。不變此規。則聖敎雖勤於疏蕩。朝象難期於和平。誠可悶矣。上曰。以此意出擧條。申飭銓曹。可也。出擧條上曰。近來銓曹事。亦多可訝者。銓曹所以備三望擬入者。蓋出於三望中受點之意。而近來毋論東西銓。一番首擬而未蒙點者。則伊後政目。傡與末副擬而初不擧論。事甚無謂。此後則雖或首擬而未蒙點。切勿拘礙。更爲檢擬之意。兩銓長知悉。將此筵敎。書揭壁上。可也。福源曰。近來朝廷。世故多端。完人絶罕。故爲銓官者。亦不得自恃。不能無趑趄之心故也。熤曰。不幸近年以來。逆變層生。故於通塞之際。銓官亦不能自主張。自然有如此之弊矣。上曰。政望落點。古亦有三等筆之法。首擬不點。豈是自上枳塞之意乎。熤曰。聖敎至此。從今以往。秉銓之臣。若能對揚德意則豈不休哉。上曰。以近日政望言之。韓用和入於副擬。此乃舊日官僚。向任西原。亦爲經遞。故果欲落點矣。或慮首擬人之因此見礙。未得如意。於此亦可見予之苦心矣。熤曰。銓家此事。誠爲痼弊。若不變此規模。則疏通之聖意。必無對揚之期矣。上曰。此風不改。則沈滯者必無疏通之日。且以爲政官者言之。亦豈無已所首擬則盡欲蒙點之嫌乎。兩銓之臣。無負予此意。可也。福源曰。宋之趙普。薦人而君不用。則補綴其奏而更進之。此是千古美事。今豈有固守前見之人乎。上曰。其所擧雖未必盡善。如或有固守前見之人。則亦可貴也。今時則人皆畏弱頹惰。迄無一定之規模。如是而世安得不委靡乎。熤曰。近年以來。人心益趨畏弱。苟究今日之弊源。專由於逆變之層生矣。上曰。朝廷國之元氣也。元氣如能充實。則小小疾病。無得而生矣。朝廷若能有體國大臣。以立一定之規模。則逆變亦何由而生乎。福源曰。昔漢之淮南。畏汲黯而侮公孫弘。大臣之有關於世道。本自如此矣。熤曰。臣等忠誠若如古人。則豈或顧畏齟。若是之甚乎。不得直道事君。是亦臣等之罪也。上曰。此乃予未奮發之過也。然卿等若能一立規模。輔我治道。則予豈有却顧長慮之心乎。熤曰。臣雖自少愚迷。若其志氣則果不如斯之卑也。今以事殿下之事觀之。則比少時自期。不啻落下幾萬層矣。上曰。卿旣職到三事。少時自期之事。庶可少展。予則治不徯志。自愧初心。政宜卿等之爲國深慮。一心協輔也。熤曰。諄諄之敎。飭勵勤摯。臣誠感激無地矣。上命書傳敎曰。旣知事實不然。昨日遞差承旨傳旨。勿施。與未差之代。前望單子入之。待下批。與仍任承旨。一體牌招。又命書傳敎曰。政官牌招開政。上曰。諸承旨卽爲出牌。用龜尙度魯春允大等進前。上曰。臺啓只奏末端。可也。用龜等曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。出擧條用龜等曰。請黑山島圍籬安置罪人龜柱。設鞫嚴問。夬正王法。上曰。不允。出擧條用龜等曰。請物故罪人德相。亟施孥籍之典。上曰。不允。出擧條用龜尙度曰。請彦衡養遂獻遂。竝令王府。設鞫嚴問。上曰。不允。出擧條用龜尙度曰。請還寢會遂島配之命。仍令王府。設鞫得情。上曰。不允。出擧條用龜尙度曰。請還寢李觀源定配之命。更令王府。設鞫得情。上曰。不允。出擧條用龜尙度曰。請遲晩後物故罪人啓能。亟施孥籍之典。上曰。不允。出擧條用龜尙度曰。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條用龜尙度曰。請楸子島荐棘罪人最中。更令王府。拿致設鞫。期於得情。夬正王法。上曰。不允。出擧條用龜尙度曰。請亟寢煥億島配之命。仍令王府。加刑得情。快施王章。上曰。不允。出擧條用龜尙度曰。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。上曰。不允。出擧條用龜尙度曰。請島配罪人貞采。亟令王府。更爲設鞫。夬正王法。上曰。不允。出擧條用龜曰。請大靜縣爲奴罪人金壽賢。依律處斷。上曰。不允。出擧條用龜曰。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。上曰。不允。出擧條用龜曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。出擧條用龜曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。出擧條用龜曰。請求禮縣移配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。出擧條用龜曰。請薪智島荐棘罪人瑩中。設鞫嚴問。夬施當律。上曰。不允。出擧條用龜曰。請楸子島安置罪人李普行。亟令王府。拿鞫嚴問。上曰。不允。出擧條用龜曰。請物故罪人國榮。亟施孥籍之典。上曰。不允。出擧條用龜曰。請李義翊。更令王府。設鞫嚴問。期於得情。上曰。亟停勿煩。出擧條用龜曰。請金養淳。亟令王府。更爲設鞫。期於得情。上曰。亟停勿煩。出擧條用龜曰。請李義直。亟令王府。設鞫得情。夬正典刑。上曰。不允。出擧條用龜曰。請南海縣移配罪人任觀周。亟令王府。設鞫嚴問。期於得情。上曰。不允。出擧條用龜曰。請捕廳罪人煥九。亟令王府。嚴加鞫問。夬正典刑。上曰。不允。出擧條尙度曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條尙度曰。請爲奴罪人河翼龍金重得。亟令王府。設鞫得情。夬正王法。上曰。不允。出擧條尙度曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。出擧條尙度曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條尙度曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。出擧條尙度曰。請恒善支屬。亟命散配。日謙兄弟。竝投絶島。以嚴隄防。上曰。不允。出擧條尙度曰。請荐棘罪人瑩中。亟令王府。設鞫嚴問。夬施當律。上曰。不允。出擧條尙度曰。請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條尙度曰。請減死定配罪人德秀。亟令王府。更加嚴鞫。快正王法。上曰。不允。出擧條尙度曰。請逆賊尙魯。亟施孥戮之典。上曰。不允。出擧條尙度曰。請物故罪人國榮。亟施孥籍之典。上曰。不允。出擧條尙度曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。出擧條尙度曰。請島配罪人崔光泰金天欽。亟令王府。設鞫得情。夬正典刑。上曰。不允。出擧條尙度曰。請竄配罪人樂彬。亟令王府。施以當律。上曰。不允。出擧條尙度曰。請義翊。更令王府。設鞫嚴問。期於得情。夬正王法。上曰。亟停勿煩。出擧條尙度曰。請還寢煥程發配之命。仍令王府。竝囚煥程煥九。嚴訊取服。各施當律。上曰。不允。出擧條仍下敎前啓中金養淳事之至今不停。豈是稱停之事乎。伊時憲長。不善周旋。同啓之人。旣已停啓。此則混同擧名。尙今在於傳啓中。執法之論。不當如是矣。存謙曰。臺啓停仍。事體至重。不得以一二臺臣之見決定。故如此矣。上曰。事之當停者。何可不停。仍命退。諸臣以次退出。